Kota Belud, Sabah

Kota Belud merupakan sebuah daerah di utara Bahagian Pantai Barat, timur laut negeri Sabah, Malaysia. Pusat pentadbiran daerah ini terletak di Pekan Kota Belud. Daerah Kota Belud juga terkenal dengan nama jolokan "Daerah Koboi Timur" kerana kehebatan penduduknya menunggang kuda, kerbau dan lembu.

 Etimologi 
Nama Kota Belud ini berasal daripada bahasa Bajau, iaitu "Kota" yang bermaksud kubu pertahanan manakala "Belud" pula bermaksud bukit. Oleh itu, Kota Belud boleh diertikan sebagai kubu pertahanan di atas bukit.

 Sejarah 
Daerah Kota Belud mula dibentuk pada tahun 1951 apabila Majlis Daerah Kota Belud mula ditubuhkan. Majlis Daerah Kota Belud juga merupakan antara kerajaan tempatan terawal di negeri Sabah.

 Geografi 
Daerah Kota Belud terletak di utara negeri Sabah dan berkeluasan 1,391 kilometer persegi. Daerah ini bersempadan dengan Daerah Tuaran di barat, Daerah Ranau di tenggara, Daerah Kota Marudu di timur dan Laut China Selatan di utara. Bentuk muka bumi daerah Kota Belud kebanyakannya merupakan dataran tinggi dan berbukit di bahagian selatan manakala di kawasan selatan dan pesisir pantai, bentuk muka buminya merupakan dataran rendah dan rata.

 Pentadbiran 
Daerah Kota Belud ditadbir oleh Majlis Daerah Kota Belud dan berpusat di Pekan Kota Belud. Daerah ini juga terbahagi kepada 20 buah mukim dan 159 buah kampung.

 Demografi  

Berdasarkan bancian Malaysia 2020, jumlah penduduk di daerah Kota Belud ialah seramai 107,243 orang dengan kepadatan penduduk 77 orang perkilometer persegi yang dikategorikan sebagai taburan penduduk sederhana. Majoriti penduduk di daerah Kota Belud merupakan Bumiputera termasuklah etnik Iranun, Bajau, Kadazandusun, Murut dan Melayu.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu2,093Kadazan/Dusun42,891Bajau42,102Murut293Bumiputera lain13,530Cina1,804India78Lain-lain379Bukan warganegara -4,073Jumlah107,243

 Agama 
Di daerah Kota Belud, agama Islam merupakan agama paling ramai penganut dengan peratusan lebih 65 peratus diikuti agama Kristian sebanyak 34 peratus. Agama Buddha, Hindu dan lain-lain serta tidak beragama mencatatkan kurang satu peratus.

 Kemudahan 
Daerah Kota Belud dilengkapi dengan pelbagai kemudahan awam di sekitar daerah. Terdapat 57 buah sekolah rendah, sembilan buah sekolah menengah, dua buah balai polis, sebuah balai bomba, sebuah hospital daerah dan 18 buah klinik di sekitar daerah.

 Rujukan 

Kategori:Daerah di Sabah